# Die Schedelsche Weltchronik (deutsch):236

| 235 <<<Vorheriges Blatt | Die Schedelsche Weltchronik Blatt CCXXXVI | Nächstes Blatt>>> 237 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## verso:

INnocentius der sibend dauor Cosmatus genant ein cardinal nach Bonifacio zu rom babst erkorn was ein alt man vnd vil vnd großer ding erfarn der tratte in ettlichen dingen in die fu$^o$ßstapffen Vrbani vnd Bonifacii seiner vorfaren. Er regiret also eins auffru$^e$rigen wesens das er die ro$^e$mer die an ine die scisma vnd zwayung in der kirchen hinzelegen begerten zu Ludwigen seinem o$^e$heim als zu eim todwu$^e$rger geschickt. der dann alßpald. xi. auß inen durch die fenster außgeworffen erto$^e$dtet. Auß dem wardt das ro$^e$misch volck bewegt ko$^e$nig Laßlawen vmb beystand wider den babst anzeru$^o$ffen vnnd zu der waffen zegreiffen. aber der babst fluhe von stund an mit Ludwigen seinem oheim gein Viterf. do fieln die Ro$^e$mer in des babsts pallast. vnd in der cardinel ho$^e$fe vnd schlu$^o$gen ire hofgesind zu tod. Als aber zu letst die ro$^e$mer verzu$^e$rneten do namen sie den babst widerumb zu gnaden. vnd als er wider gein rom kome do machet er ettliche cardinel vnd setzet den benanten Ludwigen zu eim Picenischen marggrafen vnd starb nit lang darnach zu rom in dem andern iar seins babstthumbs.
GRegorius der .xii. ein Venediger vormals angelus Cornarius genant ein cardinal im iar des herren .M.cccc.vi. zu babst gescho$^e$pfft was wol ein erwirdiger bischoff großer ernstlichkeit vnnd sundrer heilligkeit. Diser verpflichtet sich das er wo Benedictus der sich in Gallia fu$^e$r einen babst hielt abstu$^e$nde auch von seim babstthumb abtretten wo$^e$lt. vnd wiewol sie sich bede deßhalb aneinandr im anfang vermaneten vnd ein statt ernenten alda sie zusamen komen vnnd sich irer babstthumb entschlahen wolten yedoch tet dem irer kein volg. darumb warden sie von ir beder cardineln als treu$^e$pru$^e$chig gehalten vnd vrsachten ein gro$^e$ßere zwittracht vnd ergernus in dem cristenlichen volck den die vorig was. dem nach ward zu Pisa ein concili gehalten darinn sie bede als teu$^e$scher angeclagt vnd des babstthumbs entsetzt. vnd Alexander erwelt. Dieweil Gregorius von rom außen was do rawschten alle ding zu rom mit waffen. so zohe Gregorius als flu$^e$chtig vom concili gein Ariminum. aber Benedictus fluhe nach eim concili zu Perpiano gehalten in das castell Panischole. Aber wiewol sie bede in dem Pisanischen concili irs gewalts entsetzt warden so machten sie doch als weren sie die rechten bebst ettliche cardinel. vnd allermaist Gregorius. Derselb setzet zu Luca mit willen seiner cardinel die nochmalß bey ime waren Gabrielem candelinarium zu eim cardinal. der wardt darnach ein babst vnnd Eugenius der vierdt genant.
ALexander der fu$^e$nft auß candia dauor Petrus candianus genant parfu$^o$ßer ordens ein doctor vnd ertzbischof zu Mayland an lere schriftlicher weißheit vnd heilligkeit des lebens ein hohberu$^e$mbt man wardt diss iars in dem pisanischen concili nach absetzung Gregorii vnd Benedicti mit verwilligung aller cardinel deßmals in dem concili gegenwu$^e$rtig zu babst erwelt. Er gienge in seiner iugent in der parfu$^o$ßer orden vnd vbet sich zu parys also in lernung der freyen ku$^e$nst vnd der heilligen schrift das er in ku$^e$rtz offne schu$^o$l hielt vnd vber die bu$^e$cher der hohen synn schribe. Er was ein großer redner vnd ein großer prediger. darumb wardt er von dem hertzogen zu Mayland zu dem fo$^e$rdersten seiner rete auffgenomen vnnd zu bischoff zu Vicentz. darnach zu ertzbischoff zu Mayland gemacht. vnd nachfolgend durch Innocentium den sibenden zu cardinal gescho$^e$pfft. vnd zu letst babst erkorn. Er was also ein milt man das er ime in kurtzer weil nichtzt behielt. darumb sprach er zu zeiten in schimpff. Er wer ein reicher bischoff. ein armer cardinal gewesen vnd ein petlender babst. Er was also ku$^e$nmu$^e$etig das er den mechtigen ko$^e$nig Laßlaw der die kir[ch]en betru$^e$bet seins reichs entsetzet. Nach ende des concilis zohe er gein Bononiam. daselbst fiel er in ein schwere kranckheit. also forderet er die cardinel fu$^e$r sich. sie zu eyntrechtigkeit vermanende. vnd wie der herr Cristus sprechende. Meinen frid gib ich euch meinen frid laß ich euch. vnd starb alßpald in dem achten monat seins babstthumbs vnd wardt zu Bononia in der parfu$^o$ßer closter gar erlich vnnd mit gepu$^e$rlicher solennitet begraben.

## recto:

RVprecht hertzog zu bayern vnd pfaltzgraff bey rhein wardt nach der gepurt cristi .M.cccc. iar nach absetzung ko$^e$nig Wentzlaws des beheims als eins vnnu$^e$tzen mans von den churfu$^e$rsten zu ro$^e$mischem ko$^e$nig erwelet vnd regiret .x. iar zu Co$^e$lne von dem ertzbischoff daselbst bekro$^e$net. Diser was gar ein fast cristenlich man ein liebhaber der gerechtigkeit. in kriegs hendeln gestreng vnnd in beschirmung der verdruckten sorgfeltig vnd fleißig. darumb wardt er von babst Bonifacio zum reich bestettigt. Diser Ruprecht wardt von den florentinern wider den hertzogen zu Mayland zu hilff in welsche land zekomen gebeten vnd ime ein große merckliche summ gelts darumb von ine versprochen. doch mit geding dasselb gelt nit zeempfahen vor vnd ee er das Maylendisch land mit dem heer erraichet. Nw kome diser Ruprecht in dem ende des herbsts auch in fu$^e$rsatz die kaiserlichen bekro$^e$nung vom babst zeempfahen vnd zohe zu einnemung vnd empfahung des versprochen gelts in die brixischen gegent. vnd als er aber des gelts einen teil empfangen het do kome er mit den Maylendern zu streyt. vnnd die seinen warden zerstrewt vnd er keret wider gein trient. So zohe der bischoff von Co$^e$lne vnnd hertzog Leu$^e$pold von o$^e$sterreich mit eim grossen volck vom ko$^e$nig Ruprecht wider anhayms. do zohe Ruprecht von Trient durch Teruis gein Padua. daselbsthin schickten die Florentiner ir botschaft zum ko$^e$nig mit anru$^e$ffung den krieg wider anzenemen. aber nach dem ime die Florentiner mynnder gelts geben wolten denn er gern gehabt het do name er ime fu$^e$r hinweg zeziehen. darumb schiket er den geraysigen zeu$^e$g zu land gein Teruis so zohe er gein venedig die statt daselbst zeschawen. Vnd als nw alda erlich vnd gepu$^e$rlicher weis empfangen ward do erzelet er den venedigern sein erlidne nyderlag. Als aber zu letst diser ko$^e$nig weder von dem babst noch von den venedigern beystand noch auch von den Forentinern wilfarung seins begerns erlanngen mocht do keret er wider in teu$^e$tsche land vngeschaft. Diser Ruprecht ließ auß seiner gemahel Elizabethen eins burggrafen zu Nu$^e$rmberg tochter vil erben. Ruprecht vnnd Friderich sein su$^e$ne starben vor ime. Aber er ließ nach ime hertzog Ludwigen Stephan Johanßen vnd Otten vnd drey to$^e$chter. Die eine wardt hertzog Friderichen zu o$^e$sterreich an der etsch. die ander ein grafen von Clefe. den kaiser Sigmund zu eynem hertzogen machet. vnd die dritt Margaretha genannt dem hertzogen zu Lothringen erlich vertrewtet. Der vater mitsambt den su$^e$nen blibe bis zum tod vnder der gehorsam babst Gregorii sagende das das Pisanisch concili nit gepu$^e$rlicher noch ordenlicher weiß gehalten worden wer. Zu letst nach lo$^e$blichen getaten im reich vnnd in teu$^e$tschen landen starb er im iar Cristi .M.cccc.x. iar zu Oppenhaim vnd ligt zu Haydelberg begraben.
ALs die scisma vnnd zwayung zwischen Gregorio vnd Benedicto (in massen hieuor gemeldt ist) also beharret vnd nw zu Florentz ein lange disputatz gehalten wardt ob von solcher bo$^e$ßen vnnd der kirchen schedlichen zwayung wegen die cardinel ein concili zusamen beru$^e$effen mo$^e$chten. vnnd aber durch die gelertisten mann beschlossen wardt das so$^e$lchs zymmlich geschehen mo$^e$cht. do bestimbten beder babst cardinel ein concili in die statt Pisa mit verwilligung der Florentinischen gemaynde. Dem nach forderten die cardinel durch boten vnd brieff alle bischof. prelaten. fu$^e$rsten vnd gemaynde. Daselbsthin kome auß allen nationen ein große menig volcks. In demselben concili warden bede obgenant bebst beschuldigt vnd in dasselb concili zekomen gefordert. aber Benedictus het sein gelechter darob. So saget Gregorius das die cardinel nicht gewalt hetten ein concili zeuersammeln. doch warden sie bede zu letst abgesetzt vnd Alexander (als vor gemeldt ist) babst erkorn[.] Derselb Alexander lebet aber nicht lang in seim babstthumb. Vnd als er an seinem todpet lage so name er es auff sein sterben vnd letste hinfart das er hielt vnd glawbet das alle die ding die in disem Pisanischen concili gehandelt auffrichtigclich vnd redlich fu$^e$rgenomen vnd beschehen weren on allen argen list vnnd geferde. vnnd starb darauff. vnd was deßmalß großer hunger vnd sterb.
DIser zeit kom Ludwig der andegauensisch hertzog. des Ludwigs sun der sich mit Carolo vmb das reich zancket gein Pisa vnd empfieng von Alexandro das ko$^e$nigreich Apulie. dann Laßlaw het alles das getan damit er das concili zeuerhindern vermaynet.
* ↑ 6603. Jahr der Welt, 1404 n. Chr.
* ↑ 6605. Jahr der Welt, 1406 n. Chr.
* ↑ 1406 n. Chr.
* ↑ 6605. Jahr der Welt, 1406 n. Chr.
* ↑ 1400 n. Chr.
* ↑ 1410 n. Chr.